সারা শরীর আগুনে পুড়ে যাওয়ায় তীব্র যন্ত্রণায় হাসপাতালের বিছানায় শুয়ে কাতরাচ্ছিল মনিরা বেগম (১৬)। বিড় বিড় করে বলছিল-শাহাবুদ্দিন আমারে শেষ করে দিছে। আমি ওর বিচার  চাই। আমি বাঁচতে চাই। আমি পড়ালেখা করতে চাই। কিন্তু মনিরার কোনো আশাই আর পূর্ণ হওয়ার নয়। বিয়ের প্রস্তাব প্রত্যাখ্যান করায় বখাটে শাহাবুদ্দিনের দেয়া আগুনে পুড়ে ১৪ দিন মৃত্যুর সঙ্গে লড়ে হেরে গেল ১০ম শ্রেণীর মাদ্রাসা ছাত্রী মনিরা। রোববার সন্ধ্যায় সে ঢাকা মেডিকেল কলেজ হাসপাতালের বার্ন ইউনিটে মারা যায়।      মনিরার পরিবার সূত্রে জানা যায়, আলফাডাঙ্গা উপজেলার ধলাইরচর    গ্রামের সেকেন্দার খানের বখাটে পুত্র শাহাবুদ্দিন খান মনিরাকে বিয়ে করার জন্য বিভিন্ন সময় প্রস্তাব পাঠাতো। কিন্তু মনিরার বাবা-মা  সে প্রস্তাব প্রত্যাখ্যান করে। গত ২৭ জুন মনিরাকে বাসা থেকে ডেকে নেয় শাহাবুদ্দিনের মা আছিয়া বেগম। আছিয়া বেগমের বাসায় যাওয়ার পর শাহাবুদ্দিনের সঙ্গে মনিরার কথা কাটাকাটি হয়। একপর্যায়ে শাহাবুদ্দিন মনিরার গায়ে কেরোসিন ঢেলে আগুন ধরিয়ে দেয়। অগি্নদগ্ধ হয়ে মনিরা চিৎকার দিয়ে বাইরে বেরিয়ে আসার পর শাহাবুদ্দিনের ছোট ভাই সুমন তাকে কাঠের লাঠি দিয়ে পেটাতে থাকে এবং বলে এ বাড়ি থেকে বেরিয়ে যা। পরে স্থানীয় লোকজন মনিরাকে আলফাডাঙ্গা উপজেলা স্বাস্থ্য কমপ্লেক্সে পাঠায়। মনিরার অবস্থা আশঙ্কাজনক হওয়াকে তাকে ওইদিনই ফরিদপুর মেডিকেল কলেজ  হাসপাতালে ভর্তি করা হয়। এ ঘটনার পর মনিরার বাবা কবির মোল্লা থানায় মামলা করতে গেলে থানা থেকে তাকে আজেবাজে কথা বলে তাড়িয়ে দেয়। স্থানীয় প্রভাবশালী একটি মহলের কারণে মনিরার বাবার মামলাটি নেয়নি পুলিশ। মনিরার অগি্নদগ্ধের খবর পত্রিকায় প্রকাশিত হওয়ার পর আলফাডাঙ্গা পুলিশ ৩ জুলাই মামলাটি গ্রহণ করলেও চার আসামির বিরুদ্ধে কোনো আইনি পদক্ষেপ নেয়নি। এদিকে ফরিদপুর মেডিকেল কলেজ হাসপাতালে চিকিৎসাধীন থাকা মনিরার অবস্থা খারাপ হলে জেলা প্রশাসক হেলালুদ্দিন আহমেদের সহযোগিতায় বেসরকারি উন্নয়ন সংস্থা রাসিন, বস্নাস্ট মনিরাকে ঢাকায় পাঠায়  গত ৬ জুলাই। ঢাকা মেডিকেল কলেজ হাসপাতালের বার্ন ইউনিটে চিকিৎসাধীন থাকা অবস্থায় গত রোববার মনিরার মৃত্যু হয়।  এদিকে মনিরার ঘাতকদের গ্রেফতারের দাবি জানিয়ে স্বরাষ্ট্র মন্ত্রণালয়সহ বিভিন্ন দফতরে গতকাল সোমবার চিঠি দিয়েছে বেসরকারি উন্নয়ন সংস্থা রাসিন ও বস্নাস্ট। তারা অবিলম্বে মনিরার ঘাতকদের গ্রেফতার করে দৃষ্টান্তমূলক শাস্তির দাবি জানান।